S p r á v a
zo zahraničnej pracovnej cesty

1. Účastník ZPC:
Titul, meno a priezvisko:	PaedDr. Eva Obžerová	
Pracovisko:	sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
Spoluúčastník ZPC:
	-
	
2. Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	30. 11. – 04. 12. 2015	
Prijímajúca organizácia:	Office of the Secretary General of the European Schools, Rue Joseph II/30, 1049 Brussels
Kancelária generálneho tajomníka Európskych škôl (ďalej len “EŠ“), Brusel	
Účel cesty:	Zasadnutie Najvyššej rady EŠ (pravidelné)	
Spôsob financovania:	Cestovné náklady refunduje prijímajúca strana.
	
3. Rámcový program pobytu: 
30. 11. 2015                    -  prílet do Bruselu, ubytovanie, štúdium materiálov,
                                           pracovné stretnutie s rodičmi slovenských žiakov –
                                           finalizácia diskusného príspevku                           
01. - 03. 12. 2015            - schôdza vedúcich delegácií jednotlivých členských štátov,
                                           rozšírené zasadnutie Najvyššej rady Európskych škôl                                           
04. 12. 2015                    - odlet z Bruselu
    
Pozn.: Minulý týždeň v piatok bol zrušený najvyšší stupeň ohrozenia v súvislosti s hrozbou teroristických útokov (4. stupeň - tzv. red alert), boli zatvorené všetky školy a nepremávalo metro, tento týždeň sme rokovali pod 3. stupňom ohrozenia (yellow alert). Všetky rokovania v Bruseli boli zrušené, okrem tých, ktoré sa konali v budovách pod správou Európskej komisie. Tieto budovy boli strážené, vstup do nich bol prísne kontrolovaný.
4. Stručný priebeh rokovaní:
Pravidelné vrcholné zasadnutie Najvyššej rady Európskych škôl (ďalej len „NR EŠ“) v rámci dánskeho predsedníctva (predseda p. L. Damkjaer) začalo o 9.30 h schôdzou vedúcich delegácií jednotlivých členských štátov, prítomní sú vždy aj zástupcovia Európskej komisie a EPO – Európskeho patentového úradu s právom hlasovať. Zasadnutia sa vôbec nezúčastnila vedúca delegácie Bulharska, vedúca delegácie Lotyšska nebola prítomná na druhý a tretí deň rokovania.
Generálny tajomník Kancelárie EŠ p. Kivinen informoval o najzávažnejších problémoch systému EŠ: pretrvávajúci nárast prihlásených žiakov v EŠ v Bruseli, bruselské Európske školy a jazykové sekcie, bezpečnosť v EŠ, nedostatok kvalifikovaných učiteľov – lokálne najímaní učitelia. 
Do EŠ v Bruseli sa každoročne prihlasuje čoraz viac žiakov (480 prihlášok žiakov kategórie I v tomto školskom roku, cca 250 prihlásených detí do predprimárneho vzdelávania), školy sú preplnené, čo ohrozuje bezpečnosť žiakov a zamestnancov, bojujú s kapacitnými problémami s umiestňovaním žiakov, často prekračujú limit 26 žiakov na jednu triedu. CEA (Central Enrolment Authority) musí akútne riešiť vzniknutú situáciu, musí navrhnúť nové pravidlá prijímania žiakov do škôl a navrhnúť zmeny v smernici, podľa ktorej musia byť noví žiaci umiestňovaní v školách, ktoré navštevujú ich súrodenci. Je extrémne náročné zachovať všetky garancie, ktoré platili doteraz. V Bruseli sú 4 školy ((Uccle, Woluwe, Ixelles a Laeken), pričom škola v Uccle má jednu budovu v časti mesta Berkendael, ktorá slúži dočasne pre predprimárne a primárne vzdelávanie, kým sa neopraví budova Fabiola. V škole je 12 tried predškolskej výchovy a vzdelávania (Nursery) a 35 tried základného vzdelávania (Primary) pre celkový počet žiakov 1000. Návrh, aby v škole v Berkendael boli umiestnené nové jazykové sekcie, spôsobil vlnu protestov v dotknutých krajinách. Z tohto dôvodu Najvyššia rada neschválila presun časti gréckej a poľskej jazykovej sekcie a vznik anglofónnej sekcie. Do školy v Berkendael budú prijímaní novoprijatí žiaci, ktorí nemajú súrodencov vo vyšších ročníkoch. Vznikne tu slovenská a lotyšská jazyková sekcia a tri triedy francúzskej sekcie. Belgická vláda schválila otvorenie piatej školy pre školský rok 2019/2020, jej lokalizácia ešte nie je určená.
Slovenská republika trvala na tom, aby jazyková sekcia vznikla v škole s najväčšou komunitou slovenských žiakov (143) v EŠ Brusel III – Ixelles a bola zásadne proti premiestňovaniu žiakov z EŠ Ixelles do EŠ Berkendael a proti umiestňovaniu ich súrodencov – budúcich žiakov do inej školy. Po zvážení kritickej situácie s narastajúcim počtom nových žiakov sme od nášho stanoviska ustúpili a na mimoriadnom rokovaní p. štátnej tajomníčky PhDr. Kanovskej s p. GT EŠ Kivinenom v rámci Rady ministrov dňa 24.11.2015 po predbežných rokovaniach s p. veľvyslancom Micovčinom, p. Hromadom (Stále zastúpenie SR v Rade EÚ) a s predstaviteľkou rodičov slovenských žiakov sme sa dohodli na otvorení slovenskej sekcie v Berkendael s podmienkou, že sekcia sa otvorí v šk. roku 2016/2017 iba s novoprijatými žiakmi bez súrodencov vo vyšších ročníkoch a zatiaľ iba v predprimárnom stupni vzdelávania. Po otvorení piatej školy budú do nej žiaci pravdepodobne presunutí, aby ukončili stredoškolské vzdelanie v systéme (dokument 2014-10-D-44). Pre otvorenie akejkoľvek sekcie je potrebných 2/3 platných hlasov členov NR EŠ (Dohovor, Čl. 9).
Na schôdzi vedúcich delegácií sme tiež riešili presuny riaditeľov (EŠ Alicante, EŠ Brusel III) a zástupcov škôl (EŠ Brusel IV). Bude potrebné (formou písomnej procedúry vo februári 2016) schváliť nový post zástupcu riaditeľa pre školu v Berkendael, ktorý bude podliehať riaditeľstvu v EŠ Uccle. Dohodli sme sa, že dvaja kandidáti na post člena Rady pre sťažnosti budú pozvaní na interview na zasadnutie v apríli 2016 v Kodani, jeden z nich bude schválený.
Na základe diskusie NR EŠ dala mandát GT EŠ p. Kivinenovi, aby pripravil návrh dodatku k smernici o pravidlách pre vyslaných zamestnancov EŠ (Čl. 29 – Regulations for Members of the Seconded Staff), za akých podmienok by bolo možné ďalšie vyslanie učiteľov, ktorí pôsobili v systéme 9 rokov a podľa súčasných pravidiel nemajú možnosť zostať učiť na EŠ.

Na rozšírenom zasadnutí NR EŠ 01.-03. decembra 2015 sme za prítomnosti Rady riaditeľov Európskych škôl, Rady učiteľov, Rady rodičov a Rady študentov postupovali podľa schváleného programu. 

Najdôležitejšie body programu rozšíreného zasadnutia NR EŠ:

V časti „ústne oznámenia“ sme boli informovaní o zámere zmeniť a zjednodušiť pravidlá schvaľovania GT EŠ a jeho zástupcu, diskutovali sme o prvej verzii návrhu.
P. Beckman pripomenul vedúcim delegácií povinnosť zasielať každý mesiac vedeniu príslušných škôl výplatné pásky vyslaných učiteľov, aby im mohli ekonómovia na školách správne dopočítať mzdy a odpočítať zrážky. Slovenská republika si túto povinnosť plní, vedúca delegácie a členka NR EŠ p. Obžerová bola odborne zaškolená v oblasti ochrany osobných údajov, úzko spolupracuje s osobným úradom ministerstva a pravidelne zasiela všetky výplatné pásky relevantným osobám vo všetkých školách, kde máme vyslaných učiteľov + zdvorilostný preklad položiek na výplatných páskach.
V diskusii k otázke finančných príspevkov členských krajín vedúci jednotlivých delegácií oznamovali, koľkých učiteľov vyšlú do systému a aké predmety budú vyučovať. Za slovenskú delegáciu som oznámila, že v budúcom kalendárnom roku uskutočníme výberové konanie na post učiteľa predprimárneho vzdelávania v novovytvorenej slovenskej jazykovej sekcii v EŠ Berkendael. Písomne som túto informáciu potvrdila Kancelárii EŠ v určenom termíne do 18. decembra 2015. MŠVVaŠ SR v spolupráci s Kanceláriou EŠ zverejní začiatkom roka 2016 výzvu. Pre krajiny je finančne výhodnejšie vysielať do systému učiteľov, než platiť vysoké poplatky, ktoré sú vyčíslené rozpočtovým výborom (dokument 2014-10-D-5-en-4).
V časti „písomné oznámenia“ sme si vypočuli súhrn záverov zo schvaľovaní, ktoré prebehli medzi členskými krajinami a Kanceláriou GT EŠ písomnou formou v mailovej komunikácii. Okrem iného to boli napr. všetky zmeny v manažmente EŠ od 1. septembra 2015 a zmeny v postoch národných inšpektorov. 

Medzi najdôležitejšie dokumenty hlavnej časti rokovaní v tzv. A bodoch patrili: schválenie nového predsedu európskej maturity European Baccalaureate 2016 (Prof. Dr. Carl Winslǿw, dánska národnosť), zmeny v pravidlách hodnotenia učiteľov platné od r. 2016/2017 (dokument 2015-09-D-40-fr-3), vychádzajúce z dokumentu Teaching Standards. Estónska delegácia informovala o vývoji akreditovanej EŠ Tallin – schválili sme pokračovanie štúdia v ročníkoch s6-s7. 

Samostatnými bodmi hlavnej časti rokovania boli správa českého predsedníctva- Rady inšpektorov a spojeného Pedagogického výboru, správa predsedu Európskej maturity 2015, správa predsedu Rozpočtového výboru a správa Dvora auditorov, týkajúca sa finančného roku 2014. Tieto dokumenty si vyžadovali iba krátke diskusie a NR EŠ ich zobrala na vedomie. V najbližšom období budú do Memoranda európskej maturity 2016 zapracované pripomienky a odporúčania českého predsedníctva – inšpektorov a predsedníčky európskej maturitnej komisie. 

Tzv. B položky v IX. bode programu si vždy vyžadujú širokú diskusiu a mnohé z nich aj schválenie dokumentov alebo mandátu pre GT EŠ formou verejného hlasovania. Za najdôležitejšie z nich možno považovať zachovanie bruselskej školy v lokalite Berkendael, ktorá je súčasťou/rozšírením EŠ Uccle a jej novozvolený zástupca bude podliehať manažmentu v EŠ Uccle (dokument 2015-10-D-23-fr-2), založenie a otvorenie novej, piatej EŠ v Bruseli, ktoré podlieha schváleniu belgickou vládou, vytvorenie a otvorenie lotyšskej a slovenskej jazykovej sekcie v Berkendael (dokument 2015-10-D-26-en-3), plánované zmeny v politike prijímania žiakov do EŠ (dokument 2015-12-D-3-fr-1), štrukturálny model financovania systému EŠ (Cost Sharing, dokument 2015-11-D-13-en-1), voľné pracovné pozície učiteľov EŠ, ktoré treba obsadiť v najbližšom období a v horizonte rokov 2016-2019 (2015-09-D-50-en-4), nový systém on-line hodnotenia maturitných prác a testov (2015-09-D-20-en-5). Veľká pozornosť bola tiež venovaná pripravovanej revízii pravidiel pri schvaľovaní generálneho tajomníka EŠ a jeho zástupcu (dokument 2015-09-D-33-en-3). Rokovali sme tiež o založení pracovnej skupiny, ktorá sa bude zaoberať pedagogickými aspektmi reformy v systéme (2015-09-D-52-en-3). V tejto skupine budú aktívne pracovať národní inšpektori tzv. Troiky, predsedníckej krajiny a dvoch predchádzajúcich predsedníckych krajín (Bulharsko, Česká republika a Dánsko). Vypočuli sme si správu o priebehu procesu ukončovania štúdia na EŠ Culham, UK.

Z nových akreditovaných škôl sme si vypočuli správu auditu v EŠ Heraklion, Grécko. Výučba v tejto škole je evidentne problematická, je potrebné vyriešiť niekoľko závažných problémov, GT EŠ p. Kivinen školu osobne navštívil a Kancelária EŠ bude aj naďalej veľmi prísne monitorovať ďalší vývoj školy.

Podrobnosti vzniku slovenskej jazykovej sekcie:
Pripomíname záver pre SR z rokovania NR EŠ v decembri 2014: GT EŠ preskúma alternatívne možnosti vytvorenia slovenskej jazykovej sekcie, ktorá bude otvorená v septembri 2016 iba v predprimárnom vzdelávaní. Na aprílovom zasadnutí NR EŠ bude prednesený nový návrh. Slovenská jazyková sekcia nebude otvorená v školskom roku 2015-2016.

Slovenská jazyková sekcia bude vytvorená v EŠ I – Uccle v budove Berkendael a otvorená bude od 1. septembra 2016 pre školský rok 2016/2017 v predprimárnom vzdelávaní (Nursery cycle). Bude vytvorená iba pre novoprijatých žiakov, ktorí nemajú súrodencov vo vyšších ročníkoch v škole Brussels III – Ixelles. Ostatní žiaci budú mať aj naďalej status SWALS (students without language section, žiaci bez jazykovej sekcie) a budú pokračovať v štúdiu na pôvodnej škole Brusel III – Ixelles až do maturity.
Chcela by som na tomto mieste poďakovať rodičom slovenských žiakov v systéme EŠ (menovite najmä pp. Zuzane Repkovej, Zuzane Hruščovej a Petrovi Repkovi) za neúnavnú aktívnu pomoc a spoluprácu s ministerstvom pri získavaní relevantných informácií a pri objasňovaní reálnej situácie v EŠ. Pomohli nám aj pri anglickej formulácii našich požiadaviek a naša spolupráca bude aj naďalej pokračovať.

Ďalšie pravidelné zasadnutie Najvyššej rady Európskych škôl bude v dňoch 12.-14. apríla 2016 v Kodani.

5. Odporúčané závery:
Je potrebné naďalej komunikovať s rodičmi žiakov Európskych škôl a s národnými inšpektorkami pri riešení problému založenia slovenskej jazykovej sekcie. Začiatkom roka 2016 je potrebné uskutočniť výberové konanie na post učiteľa v predprimárnom vzdelávaní v novootvorenej slovenskej jazykovej sekcii v EŠ I Uccle – časť Berkendael a postupne zabezpečovať výučbu našich žiakov v slovenskom jazyku v celom rozsahu primárneho vzdelávania až do ročníka p5 (t.j. v ročníkoch n1-2, p1-p5).

Do 18. decembra 2015 je potrebné nahlásiť Kancelárii generálneho tajomníka Európskych škôl, koľko výberových konaní budeme robiť v r. 2016, koľko učiteľov plánujeme vyslať pre šk. rok 2016/2017 do systému Európskych škôl. V tejto súvislosti budeme pokračovať v komunikácii so školami a učiteľmi, ktorí v minulosti prejavili záujem o pôsobenie v systéme EŠ. Informáciu je potrebné zabezpečiť v spolupráci s OÚ MŠVVaŠ SR. Členom výberovej komisie musí byť aspoň jeden národný inšpektor. 

Pozn.: V školskom zákone (ZÁKON č. 245/2008 Z.z. o výchove a vzdelávaní a o zmene a doplnení niektorých zákonov), bola v rámci novely 440/2015 v §23 k formám osobitného spôsobu plnenia školskej dochádzky pričlenená forma dochádzky v Európskych školách pod písmenom g s odkazom 26a) na Dohovor, ktorým sa definuje štatút Európskych škôl. Dohovor je zverejnený na http://www.minedu.sk/ine-predpisy/.

6. Prehľad prinesenej dokumentácie a miesto jej uloženia:
Materiály, ktoré boli predmetom všetkých troch zasadnutí, sú v elektronickej podobe  (najdôležitejšie dokumenty i v tlačenej podobe) uložené v odbore gymnázií a jazykových škôl MŠVVaŠ SR a budeme s nimi ďalej pracovať. Zápisnice zo zasadnutí budú Kanceláriou GT EŠ zaslané dotknutým osobám na MŠVVaŠ SR prostredníctvom mailovej komunikácie.

7. Osobitne vyhodnotený očakávaný prínos ZPC:
Účasť na pravidelných zasadnutiach NR EŠ patrí k základným povinnostiam vedúceho delegácie členskej krajiny. Informácie, ktoré dostávam, mi umožňujú poskytovať relevantné informácie nielen svojim nadriadeným a rodičom žiakov Európskych škôl, ale i všetkým občanom SR, ktorí sa na mňa obrátia. Okrem osobného kontaktu s dotknutými osobami patria tieto informácie k najdôležitejším zdrojom v rozhodovacích procesoch. Dobrá informovanosť je zárukou kvalitného plnenia úloh SR v systéme EŠ. Osobné stretnutia s rodičmi žiakov EŠ v Bruseli sú pre mňa zdrojom informácií o reálnej situácii v systéme EŠ.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.
Súhlasíme so zverejnením správy na internete.

Správu vypracovala:	PaedDr. Eva Obžerová	
Miesto a dátum:	Bratislava, 17. decembra 2015    č. 2015-8544/66918:13-10B0	
Správu schválili:	RNDr. Igor Gallus, riaditeľ odboru gymnázií a jazykových škôl	
	Dátum:                                    Podpis:	
	Ing. Marian Galan, generálny riaditeľ sekcie regionálneho školstva 	
	Dátum:                                    Podpis: